બ્રહ્મનું વાણી દ્વારા કથન થઈ શકે તેમ નથી. બ્રહ્મનું નિર્વચન કરી શકાય તેમ નથી. જે માનસાતીત છે, ઈન્દ્રિયાતીત છે, અવસ્થાતીત છે, તે સ્વભાવિક રીતે જ વાણીને પણ અગોચર છે. જો મન અને બુદ્ધિ પણ બ્રહ્મના સ્વરૂપનું આકલન ન કરી શકે તો વાણી દ્વારા તેનું કથન કઈ રીતે થઈ શકે? તેથી જ એમ કહેવાય છે કે સર્વ પદાર્થો વાણી દ્વારા એઠાં થઈ ગયા છે, પરંતુ એક માત્ર બ્રહ્મ વાણી દ્વારા એઠું થયું નથી. વાણી દ્વારા જેમનું કથન થઈ ગયું છે તે પદાર્થો વાણી દ્વારા એઠાં થઈ ગયા ગણાય. પરંતુ બ્રહ્મનું વર્ણન વાણી દ્વારા થઈ શકે તેમ નથી. તેનું વર્ણન વાણી દ્વારા થઈ શક્યું નથી. તેથી બ્રહ્મ વાણી દ્વારા એઠું થયું નથી તેમ ગણાય.